Даволі працяглым было абмеркаванне сітуацыі ў сельскай гаспадарцы і другога пытання парадку дня больш вузкага накірунку — вынікаў работы ў малочнай галіне жывёлагадоўлі. Як прызнаў першы намеснік старшыні райвыканкама Віктар Кот, год для сялян быў правальным. Аб’ём валавай прадукцыі не дацягнуў да ўзроўню 2012 года на 10,8%, прычым змінусавалі ўсе гаспадаркі раёна. Аснова вытворчасці — жывёлагадоўля. Вытворчасць малака знізілася на 7,6%. У мадэрнізацыю малочнай вытворчасці ўкладзены велізарныя сродкі, а аддачы няма. Пры ідэальных умовах сучасных даільных залаў малака гатункам “экстра” прадаецца менш 15%. Гаспадаркі запазычылі перапрацоўшчыкам каля 95 млрд. руб. Сітуацыя вельмі напружаная — не за гарамі вясна, трэба будзе сеяць. На гэта патрэбны немалыя сродкі, а іх не хапае. Калі для буйной рагатай жывёлы кармоў у цэлым дастаткова, дык для свінагадоўлі іх не хапае.